Tisztelt Ünneplő Csillaghegyiek !

1956-ra emlékezve gyűltünk össze, egy olyan esemény megünneplésére, amelynek lenyomata – bár lassan egy emberöltő telt el azóta – mélyen bennünk él. 2006-ban, az 50 éves évforduló alkalmából a Magyar Nemzeti Bank olyan 500 Ft-ost adott ki, amelyen a feliraton túl egy vérfolyam utal történelmünk e tragikus véget ért eseményére. Ünnepségünk bevezető szakaszában hallhattuk, hogy csak szűkebb pátriánkból hányan áldozták vérüket, életüket önrendelkezésünk megteremtéséért. A rájuk emlékezés mellett azt sem szabad elfelednünk, hogy hány vér nélküli áldozat nyoma él tovább mindennapjainkig magunkban, családjainkban. Megszámlálni is lehetetlen, hány élet siklott félre hazánkban a forradalom leverését követő megtorlás következtében, és azt sem lehet elfeledni, hogy közel 200 000 ember kényszerült elhagyni Magyarországot.

Milyen értékekért is születtek ezek az áldozatok? Ha pénztárcámban őrzött, az ötvenedik évfordulóra kiadott pénzzel ma fizetnék, a névértéknek megfelelően 500 Ft-ként fogadnák el. Az, hogy ezzel naponta emlékezhetek 1956-ra, nem jelent anyagi értéket, de a forradalom eseményeit, értékét sem lehet a napjainkra leegyszerűsödött anyagias mentalitással megérteni. Az értékek helyes meghatározását az is nehezíti, hogy nyilvánosan több, mint 30 év után lehetett önmagában 1956-ot forradalomnak, és nem ellenforradalomnak nevezni. Pedig 56 szűk pátriánkon is túlnyúló jelentőségét a vérbe fojtás idején már sokan megfogalmazták, így például Albert Camus az 1957 októberében megjelent, „A magyarok vére” c. írásában:

„A legázolt, bilincsbe vert Magyarország többet tett a szabadságért és igazságért, mint bármelyik nép a világon az elmúlt húsz esztendőben. Ahhoz, hogy ezt a történelmi leckét megértse a fülét betömő, szemét eltakaró nyugati társadalom, sok magyar vérnek kellett elhullnia – s ez a vérfolyam most már alvad az emlékezetben. A magára maradt Európában csak úgy maradhatunk hívek Magyarországhoz, ha soha és sehol el nem áruljuk, amiért a magyar harcosok életüket adták, és soha, sehol – még közvetve sem – igazoljuk a gyilkosokat.”

Igen, 1956- nak az volt a külön értéke, hogy a magyar nép színe java egységesen kifejezte azt a vágyát, hogy idegen uralomtól mentesen, szabadon éljen, visszanyerje önrendelkezését. Az a 13 nap, amely október 23. és november 4. között eltelt, azt a reményt is adta, hogy 11 év szovjet megszállást követően Magyarország – Ausztriához hasonlóan- független állam lehessen. Ha az akkori események mögé nézünk, bizony azt láthatjuk, hogy nagyon eltérő nézeteket vallók kerültek október 23.-án, 24.-én ugyanerre a platformra. Nem lehet azt mondani, hogy a Magyar Egyetemisták és Főiskolások Szövetsége, a Petőfi Kör, az Írószövetség, és a Magyar Dolgozók Párja részéről 23.-án este megszólaló Nagy Imre mindenben azonos nézetet vallott, ám az ÁVH, és a szovjet csapatok fellépése azt eredményezte, hogy félretéve az eltérő múltat, a közösen képviselt értékért, a nemzet önrendelkezéséért képesek voltak együtt cselekedni.

Tudjuk, hogy a forradalom, a szabadságért folytatott küzdelem elbukott. El kellett buknia, mert a belső árulás, a külső érdekek, és cinizmus nem engedte meg a beteljesülést. El kellett buknia, mert a hasonló nemzeti fellépések, így a Lengyelországban kirobbant felkelés is elszigetelt maradt. Látszólag 1956-ra is igazak Kossuth Lajosnak a 48-49-es szabadságharcról az emigrációban leírt szavai: „Mi harcoltunk, ha nem is győztünk. Ámbár hazánkat nem mentettük meg, de a zsarnokságnak útját álltuk. Majd ha történelmünket megírják, elmondhatják rólunk, hogy ellenálltunk.” Igen, a magyarság 61 esztendeje is ellenállt, és az 1956-os forradalmat úgy is tekinthetjük, hogy az nem csupán értünk, magyarokért folytatott küzdelem volt. Küzdelem volt a 11 esztendő alatt megismert szovjet rendszer ideológiai expanziója ellen is, és ezzel nem csak hazánkat védtük. A magyarság, a bukott forradalmak és szabadságharcok népe közel ezer esztendőn át egyedül és magára hagyottan (gondoljunk a tatárjárástól a II. világháborúig!) nem csak hazáját védte testével és életével, hanem Európát is. Segítség helyett azonban – miként azt a Camus idézet is jelezte - mindig csak részvét jutott osztályrészül.

Fel kell tehát tenni a kérdést, ahhoz az értékhez, amelyet 1956 képviselt, mi a mai világ, és mi a mi viszonyunk. Képesek vagyunk-e a véres, és vértelen áldozatok példáját követve olyan értékeket képviselni, amelyek a jövő generációinak is mintául szolgálhat?

1956 egyik legfontosabb üzenete az értékek tekintetében talán az volt, hogy nemzeti önrendelkezésünkért cselekedni, küzdeni kell. Ez a küzdelem csak akkor lehet eredményes, ha az széleskörű összefogáson, nemzeti értékeink megbecsülésén, a múltból tanuló, és a jövőre nyitó gondolatiságon alapul. Ez a küzdelem akkor lehet sikeres, ha nem csak önmagunkban gondolkodunk, értékeink elismerésében partnereket keresünk, és találunk.

Az ötvenedik évfordulóra 2006-ban Hágában kiadtak egy antológiát, amelyben nemzetközi szinten gyűjtötték össze a világ (érthetően elsősorban a nyugati világ) költőinek 1956-ról írt verseit. A kötet a világ lelkiismeretének hangja, nem a hatalmak szóltak, hanem a fegyvertelen költők hajtottak fejet az elnyomottak, a bebörtönzöttek, a halottak előtt.

Velük együtt mondjuk a kiadvány mottóját: „Gloria Victis”, dicsőség a legyőzötteknek, akik győzhetetlenek.